### NN 10/2026 (28.1.2026.), Odluka o naknadi za razvoj društva Vodovod i odvodnja Cetinske krajine d.o.o.

Vodovod i odvodnja Cetinske krajine d.o.o.

78

Na temelju članka 52. Zakona o financiranju vodnoga gospodarstva, (»Narodne novine«, br. 153/09., 90/11., 56/13., 154/14., 119/15., 120/16., 127/17. i 66/19.) i članka 23. stavka 1. podstavka 4. Zakona o vodnim uslugama (»Narodne novine«, broj 66/19.), skupština javnog isporučitelja vodnih usluga Vodovoda i odvodnje Cetinske krajine d.o.o. na 8. sjednici održanoj 23. siječnja 2026. većinom glasova iz članka 24. stavka 2. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na uslužnom području br. 34 na kojem je društvo preuzimatelj Vodovod i odvodnja Cetinske krajine d.o.o. (dalje u tekstu: javni isporučitelj vodnih usluga) plaća se naknada za razvoj.

Članak 2.

Obveznik naknade za razvoj je korisnik vodne usluge uz koju se obračunava naknada za razvoj.

Područje pružanja vodne usluge javne vodoopskrbe isporučitelja čine: gradovi Sinj, Trilj i Vrlika, općine Hrvace, Otok, Dicmo, Civljane i Kijevo.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednoj visini (tarifi) na uslužnom području, i iznosi 0,25 € po osnovici iz članka 3. ove Odluke (€/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Naknada za razvoj obračunava se prema isporučenim količinama vode za ljudsku potrošnju na način kako se iste izračunavaju sukladno odluci o cijeni vodnih usluga.

Naknada za razvoj je prihod Isporučitelja.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim knjigovodstvenim kontima.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje 2025. – 2028., koji je objavljen na internetskoj stranici javnog isporučitelja vodne usluge.

Pod izdacima gradnje komunalnih vodnih građevina podrazumijevaju se svi izdaci koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Članak 8.

Nadzor nad obračunom i naplatom naknada za razvoj provodi Financijsko komercijalna služba Vodovoda i odvodnje Cetinske krajine d.o.o.

Uprava isporučitelja podnosi godišnje izvješće o naplaćenim i utrošenim sredstvima naknade za razvoj skupštini isporučitelja.

Članak 9.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 10.

Ova Odluka bit će na snazi do 31. prosinca 2028.

Članak 11.

Ova Odluka stupa na snagu prvoga dana u mjesecu nakon mjeseca u kojem je objavljena u »Narodnim novinama.«

Stupanjem na snagu ove Odluke, prestaje važiti Odluka o naknadi za razvoj br. 222/1-2021 (»Narodne novine« 66/2021), Odluka o izmjenama i dopunama Odluke o naknadi za razvoj komunalnih vodnih građevina br. 1145/1-2024, (»Narodne novine« broj 76/2024), te Odluka o naknadi za razvoj Usluga Vrlika br. 46/22 (»Narodne novine« broj 72/2022).

Broj: 98/1-2026

Sinj, 23. siječnja 2026.

Predsjednik Skupštine
 Mario Župić, v. r.